**JAVNI POZIV**

**za dodjelu podrške za nabavku priplodnih grla u čistoj rasi za 2024. godinu**

Ministarstvo poljoprivrede, šumarstva i vodoprivrede (Ministarstvo), u skladu sa čl. 2 i 3 Uredbe o načinu i dinamici sprovođenja mjera agrarne politike za 2024. godinu - Agrobudžet („Sl. list CG“, broj 23/24) i budžetskom linijom 2.1.9. – Podrška za nabavku priplodnih grla u čistoj rasi, objavljuje Javni poziv za dodjelu podrške za nabavku priplodnih grla u čistoj rasi za 2024. godinu. Predmet ovog Javnog poziva je dodjela sredstava podrške za nabavku priplodnih grla u čistoj rasi za 2024. godinu.

Ovim Javnim pozivom utvrđuju se uslovi, kriterijumi, način prijavljivanja za korišćenje sredstava podrške i procedura realizacije.

**DEFINICIJA KORISNIKA SREDSTAVA PODRŠKE**

Korisnici sredstava podrške po ovom Javnom pozivu su poljoprivredna gazdinstva, koja moraju biti upisana u Registar poljoprivrednih gazdinstava, u skladu sa Pravilnikom o obliku i načinu vođenja registra subjekata i registra poljoprivrednih gazdinstava (Službeni list Crne Gore, br. 16/14), najkasnije do 05.05.2024. godine i koja ispunjavaju uslove za držanje stoke u skladu sa Zakonom o dobrobiti životinja.

**PRIHVATLJIVE INVESTICIJE**

U skladu sa ovim Javnim pozivom podrška se obezbjeđuje za nabavku:

* steonih junica u čistoj rasi od 3 do 10 grla, isključivo za mliječne rase, i
* ženskog podmlatka svinja visokog genetskog potencijala, maksimalno 30% od broja reproduktivnih grla na farmi i to do maksimuma do 30 grla po gazdinstvu.

Odluka o odobrenju maksimalnog broja grla se donosi na osnovu broja slobodnih ležišta u samom objektu za držanje stoke.

Pravo na podršku za nabavku priplodnih grla imaju poljoprivredna gazdinstva upisana u Registar poljoprivrednih gazdinstava i u odgovarajuću bazu i registar Organa uprave najkasnije do zavrsetka Javnog poziva, odnosno do 05.05.2024.

Pravo na podršku za nabavku ženskog podmlatka svinja visokog genetskog potencijala, mogu ostvariti isključivo gazdinstva koja su ostvarila pravo na podršku kroz mjeru 3.2 Program unapređenja stočarstva (premije za krmače), tokom 2023. godine i to maksimalno 30% od broja reproduktivnih grla na gazdinstvu koja su tada ostvarili pravo na premiju i to do maksimuma do 30 grla po gazdinstvu.

**KRITERIJUMI PRIHVATLJIVOSTI**

Kako bi Zahtjev za dodjelu podrške bio odobren mora ispuniti sledeće kriterijume:

* Podnosilac zahtjeva mora da poštuje preporuke Kodeksa dobre poljoprivredne prakse, a koje se odnose na objekte za držanje stoke i postupke koji se odnose na držanje životinja;
* Pravo na podršku podnosilac zahtjeva može ostvariti za nabavku mliječnih rasa goveda (ne podržava se nabavka rasa za proizvodnju mesa) pod uslovom da se nabavljaju grla u čistoj rasi koja posjeduju pedigre sa podacima za tri generacije, kao i za steone junice koje su rođene u Crnoj Gori, potomci krava koje imaju pedigre sa podacima za najmanje tri generacije a koje su vještački osjemenjene;
* Pravo na podršku podnosilac zahtjeva može ostvariti pod uslovom da su nabavljena grla osigurana na period ne manji od godinu dana od trenutka dopreme grla **(uključujući trajanje karantina)**;
* U slučaju nabavke grla goveda sa teritorije Crne Gore, životinje koje su predmet investicije moraju biti rođene na gazdinstvu prodavca i boraviti na gazdinstvu prodavca od trenutka rodjenja i registrovane u skladu sa zakonom;
* Podnosioci zahtjeva koji su prethodnih godina ostvarili podršku za nabavku stoke u periodu od 2020. do 2023. godine, po ovom Javnom pozivu ne mogu ostvariti podršku;
* Podnosioci zahtjeva koji su ostvarili podršku za nabavku stoke u periodu prije 2020. godine, po ovom Javnom pozivu mogu ostvariti podršku jedino ukoliko su ispoštovali prethodno preuzete obaveze koje se odnose na upravljanje stajnjakom;
* Korisnik sredstava mora biti državljanin Crne Gore sa mjestom boravka u Crnoj Gori (kopija lične karte).

**SPECIFIČNI KRITERIJUMI** **PRIHVATLJIVOSTI ZA NABAVKU STEONIH JUNICA U ČISTOJ RASI**:

* Podnosioci zahtjeva moraju posjedovati objekte za držanje stoke i minimum 1 ha zemljista. Ukoliko ne posjeduju objekte za držanje stoke i zemljište, mogu ih uzeti pod zakup na osnovu potpisanog Ugovora o korišćenju objekata za držanje stoke i zemljišta, u roku ne kraćem od 5 godina od dana podnošenja zahtjeva za podršku.
* **Objekti za smještaj stoke i zemljište moraju biti upisani u Registar poljoprivrednih gazdinstava najkasnije do** 05.05.2024**. godine;**
* Objekat za držanje stoke mora biti namjenski (izgrađeni boksovi, pojilice, jasla i riješeno pitanje izđubravanja iz štalskog objekta) i ispunjavati uslove propisane Zakonom o dobrobiti životinja najkasnije u trenutku kontrole na licu mjesta prije odobravanja zahtjeva;
* Korisnici sredstava podrške se obavezuju da, ukoliko već nijesu, u roku od godinu dana od ostvarivanja sredstava podrške po ovom Javnom pozivu riješe pitanje skladištenja-upravljanja stajnjakom;
* Korisnici sredstava podrške koji izvrše nabavku steonih junica, a već posjeduju grla, na kraju investicije moraju uvećati stado za onoliko grla koliko su nabavili kroz ovaj Javni poziv (u slučaju da se ovaj kriterijum ne ispoštuje, podrška će se ostvariti samo za broj grla za koji se početno stanje stada uvećalo);
* Korisnici sredstava podrške su dužni u naredne 4 godine održati stočni fond na nivou koji je zatečen u trenutku kontrole na licu mjesta po zahtjevu za isplatu;
* Korisnici sredstava podrške koji izvrše nabavku steonih junica obavezuju se da ih ne otuđe najmanje 4 godine, osim u slučaju oboljenja koje mora biti dokazano potvrdom Veterinarske službe. Dodatno, ženski podmladak ne smije se klati, već odgajati, do faze steonosti, kada bi ga koristili za proširenje sopstvene farme ili ga ponudili za prodaju drugim poljoprivrednim proizvođačima uz pomoć službe Ministarstva poljoprivrede, šumarstva i vodoprivrede. O svim nastalim promjenama korisnik sredstava podrške je dužan da obavijesti ovo Ministarstvo u roku od 10 dana od nastanka promjene;
* Korisnici sredstava podrške su dužni muški podmladak, ukoliko nemaju uslova za tov na svojim gazdinstvima, ponuditi na prodaju zainteresovanim proizvođačima koji se bave tovom putem stručnih službi Ministarstva poljoprivrede, šumarstva i vodoprivrede;
* Korisnici sredstava podrške koji vrše nabavku steonih junica van Crne Gore, moraju dobiti Rješenje od strane Uprave za bezbjednost hrane, veterinu i fitosanitarne poslove za uvoz i Rješenje o karantinu, u skladu sa kojim to grlo mora boraviti u odvojenom objektu bez prisustva domaćih grla. Obaveza korisnika sredstava podrške je da obezbijedi prazne štale (objekte) za karantin, uz redovan nadzor veterinarske službe, shodno propisanim pravilima;
* Korisnik sredstava podrške je dužan da nabavljena grla upiše na svoje gazdinstvo u bazi za I&R životinja kod Uprave za bezbjednost hrane, veterinu i fitosanitarne poslove i prijaviti promjenu u Registru poljoprivrednih gazdinstava, prije podnošenja Zahtjeva za isplatu;
* Pravo na podršku za nabavku steonih junica može se ostvariti isključivo za grla koja imaju pedigre sa podacima za najmanje tri generacije kao i za junice koje su rođene u Crnoj Gori od majki koje imaju pedigre sa podacima za najmanje tri generacije, a koje su vještački osjemenjene. U slučaju nabavke grla iz domaće populacije prihvatljiva su samo ona grla koja su posljednjih godinu dana boravila/registrovana na gazdinstvu ponuđača/prodavca.
* Investicija može biti započeta tek po odobrenju od strane Ministarstva. Podrška se ostvaruje po principu refundacije nakon dokazane uplate od strane podnosioca zahtjeva, a nakon administrativne i terenske kontrole. Podršku je moguće ostvariti samo za one investicije koje su blagovremeno realizovane, a za koje su dostavljeni dokazi o plaćanju od strane podnosioca zahtjeva (**ugovor o kupoprodaji grla i** **isključivo originalan dokaz o prenosu sredstava preko banke – uplatnica i ovjereni izvod iz banke, a u slučaju plaćanja van Crne Gore ovjereni swift**).
* Ugovor o kupoprodaji grla u bitnom mora da sadrži: broj/količinu, rasu, pol, nivo graviditeta, pojedinačnu i kumulativnu vrijednost grla koja se nabavljaju, obavezu prodavca da isporuku grla na gazdinstvo kupca izvrši najkasnije do 30.09.2024. godine, te da je prodavac u obavezi da u trenutku isporuke grla za istu dostavi kompletnu zootehničku i veterinarsku dokumentaciju (pedigre) i ostalo.
* Podnosilac zahtjeva može nabaviti grla (izvršiti plaćanje) tek nakon dobijanja Rješenja o odobrenju projekta od strane Ministarstva poljoprivrede, šumarstva i vodoprivrede;
* Po dobijanju Rješenja o odobrenju projekta moguće je samo **jednom** izvršiti promjenu dobavljača/prodavca/rase i to najkasnije do 30.08.2024. godine, uz prethodno odobrenje Komisije.

**SPECIFIČNI KRITERIJUM**I **PRIHVATLJIVOSTI ZA NABAVKU PRIPLODNIH GRLA U SVINJARSTVU**:

* Podnosioci zahtjeva moraju posjedovati objekte za držanje stoke. Ukoliko ne posjeduju objekte za držanje stoke, mogu ga uzeti pod zakup na osnovu potpisanog Ugovora o korišćenju objekata za držanje stoke, u roku ne kraćem od 5 godina od dana podnošenja zahtjeva za podršku.
* **Objekti za smještaj stoke moraju biti upisani u Registar poljoprivrednih gazdinstava najkasnije do** 05.05.2024**. godine;**
* Korisnici podrške se obavezuju da, ukoliko već nijesu, u roku od godinu dana od potpisivanja Ugovora po ovom Javnom pozivu riješe pitanje upravljanja stajnjakom;
* Objekat za držanje stoke mora biti namjenski (izgrađeni boksovi, pojilice, jasla i riješeno pitanje izđubravanja iz štalskog objekta) i ispunjavati uslove propisane Zakonom o dobrobiti životinja najkasnije u trenutku kontrole na licu mjesta prije odobravanja zahtjeva;
* Podršku je moguće ostvariti za grla koja posjeduju pedigre/poznatog porijekla, a potiču iz registrovanih reprodukcionih centara iz područja oslobođenih od zaraznih bolesti, uključujući i svinjsku kugu (nabavka grla iz domaće populacije nije prihvatljiva za podršku);
* Poljoprivredni proizvođači koji žele nabaviti rase/hibride kojih nema na području Crne Gore, nabavku mogu izvršiti van Crne Gore. Vlasnici koji budu uvozili grla moraju dobiti Rješenje od strane Uprave za bezbjednost hrane, veterinu i fitosanitarne poslove za uvoz i Rješenje o karantinu u skladu sa kojim to grlo mora boraviti u odvojenom objektu, bez prisustva domaćih grla. Obaveza je korisnika Javnog poziva da obezbijedi prazne štale (objekte) za karantin, uz redovan nadzor veterinarske službe, shodno propisanim pravilima;
* Korisnici koji kupe priplodna grla obavezuju se da ih ne otuđe najmanje 2 godine, osim u slučaju oboljenja koje mora biti dokazano potvrdom veterinarske službe, a o čemu Ministarstvo poljoprivrede, šumarstva i vodoprivrede mora biti blagovremeno obaviješteno;
* Prilikom nabavke nazimica, dozvoljen je remont stada, uz obavezu da narednih četiri godine, primalac podrške ne može umanjiti broj grla na poljoprivrednom gazdinstvu (priplodnih nazimica/nerasta);
* Svi korisnici koji dobiju priplodna grla biće kontrolisani dva puta godišnje od strane stručne službe Ministarstva poljoprivrede, šumarstva i vodoprivrede;
* Nakon nabavke stoke podnosilac zahtjeva je dužan osigurati istu (**uključujući i trajanje karantina**);
* Korisnik podrške dužan je nabavljena grla upisati na svoje gazdinstvo kod Uprave za bezbjednost hrane, veterinu i fitosanitarne poslove i prijaviti promjenu u Registar poljorivrednih gazdinstava, prije podnošenja Zahtjeva za isplatu;
* Korisnik može nabaviti grla tek nakon dobijanja Rješenja o odobrenju projekta od strane Ministarstva poljoprivrede, šumarstva i vodoprivrede;
* Po dobijanju Rješenja o odobrenju projekta moguće je samo **jednom** izvršiti promjenu dobavljača/prodavca/rase i to najkasnije do 30.08.2024. godine, uz prethodno odobrenje Komisije.
* Podrška se daje isključivo za nabavku priplodnih grla poznatog porijekla minimalne tjelesne mase od 50 kg u momentu kupovine, a nad kojima su sprovedene mjere po Programu obaveznih mjera zdrastvene zaštite životinja.

**VISINA PODRŠKE**:

Maksimalno učešće budžetskih sredstava iznosi do 70% prihvatljive vrijednosti investicije za korisnike sredstava podrške.

Maksimalni iznos podrške za junice po grlu je 1.500 eura za grla iz uvoza, a maksimalni iznos podrške je 1.200 eura za grla iz domaće populacije.

Maksimalni iznos podrške za nabavku ženskog podmlatka svinja visokog genetskog potencijala po grlu je do 700€.

Ministarstvo zadržava pravo procjene vrijednosti nabavljenih priplodnih grla na osnovu podataka iz AMIS-a i procjene stručne komisije.

Ukoliko ukupna visina podrške, na osnovu zahtjeva za dodjelu podrške, prevazilazi budžetom planirani godišnji iznos, Ministarstvo će prekinuti dalju realizaciju mjere, obavijestiti poljoprivredne proizvođače i/ili proporcionalno smanjiti iznos sredstava podrške u odnosu na svaki pojedinačni zahtjev za dodjelu podrške.

**Podrška se realizuje na kraju investicije u vidu refundacije uloženih sredstava, a nakon administrativne i kontrole na licu mjesta.**

**ZAHTJEV ZA DODJELU PODRŠKE**

Podnosilac zahtjeva u skladu sa uslovima iz ovog Javnog poziva uz zahtjev Ministarstvu dostavlja sledeću dokumentaciju:

***Za sve podnosioce zahtjeva:***

* Obrazac Zahjeva za podršku – **Obrazac 1**;
* Fotokopija lične karte podnosioca zahtjeva;
* Izvod iz veterinarske baze podataka ukoliko podnosilac zahtjeva već posjeduje grla;
* Jedna ponuda/profaktura za nabavku grla (**Obrazac 2** ukoliko se grla nabavljaju od poljoprivrednih proizvođača iz Crne Gore).

**Ministarstvo će sledeće dokumente i podatke provjeravati po službenoj dužnosti (navedena dokumenta i podatke je neophodno dostaviti prilikom registracije u Registru poljoprivrednih gazdinstava):**

* Dokaz o posjedovanju objekata za držanje stoke (posjedovni list) i da je objekat upisan u Obrazac 6-Objekti u RPG.
* Dokaz o posjedovanju/korišćenju poljoprivrednih površina za proizvodnju stočne hrane (posjedovni list).

**NAČIN PODNOŠENJA ZAHTJEVA**

Obrazac Zahtjeva za dodjelu podrške za 2024. godinu može nabavku priplodnih grla u čistoj rasi se preuzeti sa internet stranice Ministarstva poljoprivrede, šumarstva i vodoprivrede ili u kancelarijama Ministarstva poljoprivrede, šumarstva i vodoprivrede u Direkciji za savjetodavne poslove u oblasti stočarstva i predstavlja dio Javnog poziva.

Popunjen obrazac zahtjeva i propratnu dokumentaciju dostaviti **isključivo putem preporučene pošte**, na sledeću adresu:

Ministarstvo poljoprivrede, šumarstva i vodoprivrede

Direktorat za ruralni razvoj

**po Javnom pozivu za dodjelu podrške za nabavku priplodnih grla u čistoj rasi za 2024. godinu**

Rimski trg br. 46, 81000 Podgorica

Trajanje Javnog poziva je od 05.04.2024. godine do 05.05.2024. godine ili do utroška sredstava opredijeljenih za ovaj javni poziv.

**PROCEDURA REALIZACIJE**

Podnosilac Zahtjeva za dodjelu podrške podnosi Ministarstvu popunjen i potpisan Obrazac 1 – Zahtjev za dodjelu podrške za nabavku priplodnih grla u čistoj rasi za 2024. godinu sa pratećom dokumentacijom. Obrada primljenih zahtjeva, kontrola i odlučivanje po pristiglim zahtjevima će se vršiti u toku trajanja Javnog poziva.

Odlučivanje o pravu na podršku se ostvaruje na osnovu dostavljene dokumentacije i izvještaja terenske komisije. Komisija ima zadatak da provjeri stanje na terenu i utvrdi tačnost priloženih dokumenata. U slučaju da korisnik sredstava podrške ne dozvoli ili spriječi rad komisije, te na bilo koji drugi način utiče na njen rad, podnijeti zahtjev neće biti prihvaćen. Kontrolu na terenu sprovodi komisija koju će obrazovati Ministarstvo poljoprivrede. Prilikom prve terenske kontrole Komisija će vršiti kontrolu gazdinstva podnosioca zahtjeva i u slučaju nabavke grla od poljoprivrednih proizvođača u Crnoj Gori vršiće kontrolu grla koja su predmet ponude(identifikacija i porijeklo grla). U slučaju da grla ne odgovaraju kategorijom i rasom Komisija će dati predlog da se izvrši promjena dobavljača/grla u roku od 15 dana.

Nakon dobijanja Rješenja o odobrenju investicije podnosilac zahtjeva može otpočeti sa nabavkom grla. Nakon izvršene nabavke podnosilac zahtjeva dostavlja **zahtjev za isplatu sredstava podrške-** **Obrazac 3** uz koji prilaže:

* Kopiju fakture (ako je dostavljena na stranom jeziku treba da bude prevedena na crnogorski jezik – ovlašćeni sudski tumač);
* Ugovor o kupoprodaji grla;
* Original dokaz o prenosu **100%** sredstava na žiro račun ponuđača (isključivo dokaz o prenosu sredstava preko banke, **uplatnica i ovjereni izvod iz banke, a u slučaju plaćanja van Crne Gore ovjereni swift**);
* Ukoliko je nabavka izvršena uz pomoć mljekare ili sirare kod koje je podnosilac Zahtjeva za dodjelu podrške kooperant, neophodno je dostaviti dokaz kojim se potvrđuje da je mljekara/sirara izvršila nabavku u ime podnosioca zahtjeva, sa dokazima o plaćanju predviđenim ovim javnim pozivom;
* Polisu osiguranja za nabavljena grla u trajanju od najmanje godinu dana (**u toku i nakon karantina**);
* Izvod iz veterinarske baze podataka (popis grla), kojom se potvrđuje da su nabavljena grla prevedena na ime podnosioca zahtjeva za isplatu;
* Potvrdu o sprovedenim mjerama zdravstvene zaštite nad nabavljenim grlima;
* Kopiju rješenja o određivanju karantinskog prostora (za grla nabavljena van Crne Gore);
* Kopiju rješenja o ispunjenosti prethodnih veterinarsko zdravstvenih uslova za uvoz steonih junica.

Nakon dostavljanja zahtjeva za isplatu, sa propratnom dokumentacijom, Ministarstvo poljoprivrede, šumarstva i vodoprivrede će izvršiti administrativnu i terensku kontrolu. Po dobijanju pozitivnog mišljenja nakon terenske kontrole, sredstva podrške će se od strane Ministarstva uplatiti na žiro račun korisnika sredstava podrške. Podrška se može ostvariti isključivo za ona grla koja su u vrijeme terenske kontrole po Zahtjev za isplatu zatečena na poljoprivrednom gazdinstvu.

Rok za realizaciju cjelokupne investicije i dostavljanje zahtjeva za isplatu sredstava podrške je 30. septembar 2024. godine.

Ministarstvo će pratiti realizovane investicije u naredne četri godine, konstantnim kontrolama na terenu. U slučaju nepoštovanja pravila poziva i prodaje ili nesavjesnog držanja grla korisnik podrške je dužan da vrati sredstva podrške u skladu sa Zakonom o poljoprivredi i ruralnom razvoju (“Sl. list Crne Gore”, broj 56/09).

Podnosilac čiji zahtjev nije prihvaćen dobiće “Obavještenje o odbijanju“.

**NAPOMENE**

* Troškovi koji nijesu prihvatljivi za podršku su: carinske dažbine, troškovi transporta, troškovi obezbjeđivanja karantina, veterinarskih usluga i neophodnih analiza, troškovi osiguranja i registracije, troškovi liječenja grla, nadoknade za uginula grla, troškovi nastali prije dodjele Rješenja o odobravanju investicije i troškovi nastali nakon 30.09.2024. godine i sl.;
* Korisnik sredstava podrške je, u slučaju promjene rase ili dobavljača grla, dužan od Ministarstva zatražiti odobrenje promjene dobavljača ili rase najkasnije do 30.08.2024. godine;
* Podnosilac zahtjeva odgovora za tačnost dokumentacije i podataka za ostvarivanje prava na podršku;
* Zahtjev će biti proslijeđen Terenskoj komisiji tek nakon ispunjenja svih uslova ovog Javnog poziva;
* Prihvatljiva za podršku su prirplodna grla koja su nabavljena od trgovaca i sabirnih centara koji su registrovani za obavljanje ove djelatnosti u skladu sa zakonom, te grla koja su identifikovana i registrovana u skladu sa zakonom i registrovanih poljoprivrednih proizvođača;
* Prilikom kontrole na licu mjesta utvrđuje se da li su podnosioci zahtjeva koji su prethodnih godina bili korisnici sredstava Javnog poziva za unapređenje stočnog fonda postupili u skladu sa obavezama koje su bile utvrđene upravnim aktima na osnovu kojih su ostvarili pravo na sredstva podrške. Ukoliko se utvrdi da nijesu postupali na utvrđen način, kroz ovaj Javni poziv ne mogu ostvariti pravo na sredstva podrške;
* Podnosiocu zahtjeva podrška neće biti odobrena po ovom Javnom pozivu u slučaju da se tokom provjere utvrdi da u isto vrijeme osim nabavke vrši i prodaju sopstvenih grla;
* Neće se podržati investicije za koje se provjerom utvrdi da je podnosilac zahtjeva, odnosno da se lica u društvu privrednog društva podnosioca zahtjeva, nalaze u krvnom srodstvu u pravoj liniji do bilo kog stepena, pobočnoj liniji do četvrtog stepena krvnog srodstva ili su u tazbinskom-bračnom srodstvu do drugog stepena sa dobavljačem roba ili izvođačem radova, ili se radi o povezanim licima u poslovnom smislu;
* Ukoliko se u postupku finansijske provjere realnosti i osnovanosti prikazanih troškova kod nadležnih organa, utvrdi da je korisnik sredstava podrške na bilo koji način doveo u zabludu ili naveo na pogrešan zaključak Komisiju za dodjelu podrške, korisnik sredstava podrške shodno članu 33 Zakona o poljoprivredi i ruralnom razvoju (“Sl. list Crne Gore”, broj 56/09, 34/14 i 1/15) dužan je da vrati sredstava podrške koja su nenamjenski utrošena, uvećana za iznos zatezne kamate. Takođe korisnik sredstava podrške u ovom slučaju, gubi pravo na svaki vid podsticaja u naredne dvije godine od dana donošenja pravosnažnog rješenja Ministarstva;
* Administrativna komisija će upoređivati broj grla prikazan za podršku sa brojem grla prijavljenih za premije za direktna plaćanja.
* Podnosioci zahtjeva odnosno poljoprivredna gazdinstva za koje se utvrdi da su novo osnovana poljoprivredna gazdinstva na istoj adresi i/ili istom objektu za držanje stoke, koji su prethodno bili u sastavu poljoprivrednog gazdinstva koje je ostvarilo pravo na podršku za unapređenje stočnog fonda, sa ciljem da se izbjegnu ranije preuzete obaveze ili da se ostvari veći iznos sredstava, ne mogu ostvariti pravo na sredstva podrške opredijeljena ovim Javnim pozivom;
* Ukoliko se prilikom
* stoke), odnosno da se u prijavljenom objektu nalaze grla koja su registrovana na poljoprivredno gazdinstvo koje nije podnosilac zahtjeva za podršku, takav zahtjev će biti odbijen;
* U slučaju nabavke grla od poljoprivrednih proizvođača iz Crne Gore podnosioci zahtjeva mogu isključivo izvršiti nabavku grla čije su identifikacione oznake navedene u Obrascu 2, a koja je odobrena od strane Komisije prilikom terenske kontrole;
* U slučaju da ponuđač grla ponudi broj priplodnih grla nesrazmjeran stadu koje posjeduje, hronološki gledano poslednje ponude se neće prihvatiti a o tome će biti obaviješten podnosilac zahtjeva;
* Poljoprivrednici kojima je odobrena insvesticija, imaju pravo da jednom upute zahtjev za produženje roka realizacije investicije od 30 dana. Zahtjev za produženje roka se može razmatrati jedino u slučaju kada je upućen prije isteka prvobitno odobrenog roka za realizaciju investicije i ako su podnosioci zahtjeva izvršili uplatu finansijskih sredstava i obezbijedili dozvolu za uvoz i karantin grla najkasnije do 30. septembra 2024. godine. Podnosioci zahtjeva je dužan obavijestiti Ministarstvo o uvozu životinja, odnosno o završetku karantina najkasnije do 20. oktobra, kako bi se sprovela administrativna i terenska kontrola i u krajnjem isplata.
* Podrška se može ostvariti samo za nabavku jedne vrste stoke;
* Poljoprivredno gazdinstvo može konkurisati za podršku u okviru ovog Javnog poziva samo sa jednim zahtjevom u toku godine;
* Ne postoji mogućnost prenošenja investicije naredne godine, već ista mora biti realizovana u toku 2024. godine;
* Pristigli zahtjevi koji su prihvatljivi po ovom Javnom pozivu će se obrađivati i odobraviti po pristizanju na arhivu Ministarstva sve dok se raspoloživa sredstva ne potroše ili do kraja trajanja Javnog poziva (05.05.2024. godine).

**MINISTARSTVO NI PO KOM OSNOVU NE MOŽE GARANTOVATI I OBEZBIJEDITI PLASMAN (PRODAJU) PROIZVODA (MLIJEKO, MLIJEČNI PROIZVODI, MESO).**

Kontakt informacije:

|  |  |
| --- | --- |
| **Mjesto** | **Kontakt telefon** |
| Ministarstvo poljoprivrede, šumarstva i vodoprivrede  Podgorica | 020/482-150  020/482-281 |
| Direkcija za savjetodavne poslove u oblasti stočarstva | |
| Podgorica | 020/265-337 |
| Bar | 030/312-965 |
| Nikšić | 040/212-012 |
| Berane | 051/233-301 |
| Bijelo Polje | 050/487-009 |
| Pljevlja | 052/353-505 |